EUROOPAN KOMISSIO Bryssel 1.7.2021 COM(2021) 384 final Ehdotus NEUVOSTON TÄYTÄNTÖÖNPANOPÄÄTÖS Slovenian elpymis- ja palautumissuunnitelmasta tehdyn arvion hyväksymisestä {SWD(2021) 184 final}



Ehdotus NEUVOSTON TÄYTÄNTÖÖNPANOPÄÄTÖS Slovenian elpymis- ja palautumissuunnitelmasta tehdyn arvion hyväksymisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon elpymis- ja palautumistukivälineen perustamisesta 12 päivänä helmikuuta 2021 annetun Euroopan parlamentin ja neuvoston asetuksen (EU) 2021/241 ja erityisesti sen 20 artiklan, ottaa huomioon Euroopan komission ehdotuksen, sekä katsoo seuraavaa: (1)Covid-19-pandemia on vaikuttanut vahingollisesti Slovenian talouteen. Vuonna 2019 Slovenian bruttokansantuote (BKT) asukasta kohti oli 74 prosenttia EU:n keskiarvosta. Komission kevään 2021 talousennusteen mukaan Slovenian reaalinen BKT supistui 5,5 prosenttia vuonna 2020, ja kumulatiivisen supistuman odotetaan olevan 0,9 prosenttia vuosina 2020 ja 2021.. Keskipitkän aikavälin taloudelliseen suorituskykyyn vaikuttavia pidemmän aikavälin näkökohtia ovat erityisesti investointien vähäisyys suhteessa BKT:hen ja suhteellisen alhainen tuottavuus sekä haasteet, jotka liittyvät väestön nopeaan ikääntymiseen ja eläke- ja terveydenhuoltojärjestelmien pitkän aikavälin kestävyyteen. (2)Neuvosto antoi Slovenialle 9 päivänä heinäkuuta 2019 ja 20 päivänä heinäkuuta 2020 talouspolitiikan eurooppalaisen ohjausjakson yhteydessä suosituksia. Neuvosto suositteli erityisesti, että toteutetaan kaikki tarvittavat toimenpiteet pandemian torjumiseksi, talouden ylläpitämiseksi ja alkavan elpymisen tukemiseksi, ja lievennetään covid-19-kriisin sosiaalisia ja työllisyyteen kohdistuvia vaikutuksia. Lisäksi se suositteli parantamaan terveydenhuolto- ja pitkäaikaishoitojärjestelmien kantokykyä ja toteuttamaan uudistuksia niiden laadun, saatavuuden ja taloudellisen kestävyyden varmistamiseksi. Se suositteli varmistamaan eläkejärjestelmän pitkän aikavälin kestävyyden ja riittävyyden, lisäämään matalan osaamistason työntekijöiden ja ikääntyneiden työntekijöiden työllistyvyyttä sekä parantamaan koulutuksen työmarkkinarelevanssia. Lopuksi se suositteli tarjoamaan yrityksille ja kotitalouksille likviditeettiä ja rahoitusta, parantamaan liiketoimintaympäristöä sekä investoimaan tutkimukseen ja kehitykseen, vihreään siirtymään ja digitaaliseen muutokseen. Arvioituaan edistymistä näiden maakohtaisten suositusten täytäntöönpanossa elpymis- ja palautumissuunnitelman toimittamisajankohtana komissio katsoo, että suositus, jonka mukaan olisi toteutettava tarvittavat toimenpiteet covid-19-pandemian torjumiseksi, talouden ylläpitämiseksi ja alkavan elpymisen tukemiseksi, on otettu käsittelyyn. (3)[Euroalueen talouspolitiikasta annetussa neuvoston suosituksessa euroalueen jäsenvaltioille suositettiin, että ne toteuttaisivat, osin elpymis- ja palautumissuunnitelmiensa kautta, toimia muun muassa sen varmistamiseksi, että politiikan viritys tukee elpymistä, ja edistäisivät edelleen lähentymistä, palautumiskykyä sekä kestävää ja osallistavaa kasvua. Neuvoston suosituksessa kehotettiin myös vahvistamaan kansallisia institutionaalisia kehyksiä, varmistamaan makrotalouden vakaus, saattamaan valmiiksi talous- ja rahaliitto ja vahvistamaan euron kansainvälistä asemaa.] [If the Council recommendation is not adopted by the time of the CID adoption, please remove the recital] (4)Slovenia toimitti 30 päivänä huhtikuuta 2021 komissiolle asetuksen (EU) 2021/241 18 artiklan 1 kohtaa noudattaen kansallisen elpymis- ja palautumissuunnitelmansa. Sitä ennen oli toteutettu kansallisen lainsäädännön mukaisesti paikallis- ja alueviranomaisten, työmarkkinaosapuolten, kansalaisyhteiskunnan järjestöjen, nuorisojärjestöjen ja muiden asiaankuuluvien sidosryhmien kuulemisprosessi. Elpymis- ja palautumissuunnitelmien kansallinen omavastuullisuus tukee niiden onnistunutta täytäntöönpanoa ja kestävää vaikutusta kansallisella tasolla sekä niiden uskottavuutta Euroopan tasolla. Komissio on arvioinut mainitun asetuksen 19 artiklan mukaisesti elpymis- ja palautumissuunnitelman merkityksellisyyttä, vaikuttavuutta, tehokkuutta ja johdonmukaisuutta asetuksen liitteessä V esitettyjen arviointia koskevien suuntaviivojen mukaisesti. (5)Elpymis- ja palautumissuunnitelmilla olisi pyrittävä asetuksella (EU) 2021/241 perustetun elpymis- ja palautumistukivälineen ja neuvoston asetuksella (EU) 2020/2094 perustetun EU:n elpymisvälineen yleisiin tavoitteisiin, jotta voitaisiin tukea covid-19-kriisin jälkeistä elpymistä. Niillä olisi edistettävä unionin taloudellista, sosiaalista ja alueellista yhteenkuuluvuutta tukemalla asetuksen (EU) 2021/241 3 artiklassa tarkoitettuja kuutta pilaria. (6)Jäsenvaltioiden elpymis- ja palautumissuunnitelmien täytäntöönpanon on tarkoitus merkitä koordinoitua pyrkimystä saada aikaan investointeja ja uudistuksia kaikkialla unionissa. Uudistusten ja investointien koordinoidun ja samanaikaisen täytäntöönpanon ja rajatylittävien hankkeiden toteuttamisen kautta uudistusten ja investointien on tarkoitus vahvistaa toisiaan ja luoda myönteisiä heijastusvaikutuksia koko unionissa. Sen vuoksi noin kolmanneksen tukivälineen vaikutuksesta jäsenvaltioiden kasvuun ja työpaikkojen luomiseen odotetaan johtuvan muiden jäsenvaltioiden heijastusvaikutuksista. Kuutta pilaria tukeva tasapainoinen ratkaisu (7)Elpymis- ja palautumissuunnitelma tarjoaa suuressa määrin (luokitus A) asetuksen (EU) 2021/241 19 artiklan 3 kohdan a alakohdan ja liitteessä V olevan 2.1 jakson mukaisesti kattavan ja riittävän tasapainoisen taloudelliseen ja sosiaaliseen tilanteeseen kohdistuvan ratkaisun, joka tukee asianmukaisesti kaikkia asetuksen (EU) 2021/241 3 artiklassa tarkoitettuja kuutta pilaria, ottaen huomioon asianomaisen jäsenvaltion erityishaasteet ja määrärahat. (8)Suunnitelma auttaa vastaamaan keskeisiin rakenteellisiin haasteisiin ja tasoittamaan tietä siirtymälle vihreään ja digitaaliseen talouteen. Se muodostuu neljästä klusterista, jotka ovat ”vihreä siirtymä”, ”digitaalinen muutos”, ”älykäs, kestävä ja osallistava kasvu” sekä ”terveys ja hyvinvointi”. Tarkoituksena on toteuttaa kokonaisvaltaisia pitkäaikaishoitoon, terveydenhuoltoon, työmarkkinoihin ja eläkkeisiin liittyviä uudistuksia, joilla odotetaan olevan pitkäaikainen vaikutus ja parantavan maan sosiaaliturvajärjestelmän kantokykyä ja kestävyyttä. Vihreät ja digitaaliset toimenpiteet ovat myös keskeisellä sijalla Slovenian elpymis- ja palautumissuunnitelmassa. Vihreän siirtymän osalta suunnitelma sisältää toimenpiteitä, joilla pyritään vapauttamaan uusiutuvien energialähteiden potentiaali ja huolehtimaan samalla luonnonsuojelusta, tukemaan rakennusten energiaperusparannusta, lievittämään ilmastonmuutokseen liittyviä riskejä, parantamaan vesihuoltoa, edistämään kestävää liikkuvuutta, ottamaan käyttöön vihreä taloussuunnittelu ja edistämään kiertotaloutta. Suunnitelma sisältää kauttaaltaan myös merkittäviä investointeja vihreän siirtymän edistämiseksi, mukaan lukien matkailijoiden majoituksen kestävyys, ympäristöä säästävät julkiset hankinnat ja vihreä osaaminen. Digitaaliseen muutokseen liittyvien kohdennettujen toimenpiteiden odotetaan edistävän sekä julkisen että yksityisen sektorin digitalisaatiota. Näitä ovat muun muassa julkisen sektorin digitalisoinnin jatkaminen erityisesti oikeusalalla ja sähköisessä terveydenhuollossa, toimenpiteet, joilla edistetään digitaalista lukutaitoa koulutusjärjestelmässä, sähköisen tunnistautumisen käyttöönotto kansalaisia ja yrityksiä varten sekä eräät investoinnit yhteyksiin ja digitaalisiin taitoihin digitaalisen kuilun kaventamiseksi.

(9)Ensisijaisesti älykkään, kestävän ja osallistavan kasvun pilariin liittyvien toimenpiteiden, joihin kuuluvat työmarkkina- ja eläkeuudistukset, odotetaan osaltaan kasvattavan ikääntyneiden työntekijöiden työllisyysastetta ja mahdollista BKT:n kasvua ja edistävän julkisen talouden pitkän aikavälin kestävyyttä ja eläkejärjestelmän riittävyyttä. Työajan lyhentämisjärjestelyn käyttöönottoa koskevan lainsäädännön odotetaan lisäävän työmarkkinoiden häiriönsietokykyä. Kohdennetuilla uudistuksilla ja investoinneilla olisi yhdessä edistettävä yritysten tuottavuutta ja ympäristökestävyyttä, myös matkailu- ja kulttuurialoilla, kun taas julkisten instituutioiden uudistusten odotetaan vähentävän hallinnollista rasitusta. Älykästä, kestävää ja osallistavaa kasvua tuetaan lisätoimenpiteillä, jotka koskevat erityisesti tutkimusta, kehittämistä ja innovointia, koulutusta sekä investointeja vihreän siirtymän ja digitaalisen muutoksen tukemiseen. Slovenian sosiaalisen ja alueellisen yhteenkuuluvuuden tukemiseksi suunnitelmaan sisältyy toimenpiteitä kohtuuhintaisten asuntojen tarjoamiseksi, jotta voidaan lievittää kriisin vaikutusta nuoriin perheisiin ja syrjäytyneisiin, toimenpiteitä maaseutu- ja kaupunkialueiden välisen digitaalisen kuilun kaventamiseksi, työmarkkinauudistuksia, terveydenhuolto- ja pitkäaikaishoitojärjestelmien uudistuksia sekä investointeja elinikäiseen oppimiseen. (10)Toimenpiteisiin, jotka liittyvät ensisijaisesti terveyden pilariin ja joilla edistetään taloudellista, sosiaalista ja institutionaalista selviytymiskykyä, kuuluvat uudistukset ja investoinnit, joilla pyritään parantamaan terveydenhuolto- ja pitkäaikaishoitojärjestelmien saatavuutta, tehokkuutta ja taloudellista kestävyyttä. Niissä on tarkoitus määritellä lakisääteiset sairausvakuutusoikeudet, uudistaa täydentävää sairausvakuutusjärjestelmää sekä terveydenhuoltoalan palkkausjärjestelmää ja varmistaa hoitojärjestelmien taloudellinen kestävyys. Perusterveydenhuollon henkilöstön osaamista parantavien investointien sekä kiireellisen hoidon ja tartuntatautien hoidon infrastruktuurin parantamisen odotetaan lisäävän terveydenhuollon saatavuutta, kantokykyä ja kriisivalmiutta. Uuden pitkäaikaishoitojärjestelmää säätelevän lainsäädäntökokonaisuuden olisi katettava sekä terveydenhuolto- että sosiaalihuoltopalvelut. Hoitokoteihin tehtävien investointien puolestaan odotetaan parantavan hoidon saatavuutta ja laatua. Suunnitelmaan sisältyy myös tärkeitä toimenpiteitä julkishallinnon tehokkuuden ja tuloksellisuuden parantamiseksi muun muassa digitalisaation avulla. Slovenian elpymis- ja palautumissuunnitelma sisältää myös toimintapolitiikkoja seuraavan sukupolven hyväksi, kuten uudistuksia ja investointeja, joilla parannetaan koulutuksen laatua, varustetaan koulut keskeisellä infrastruktuurilla ja taidoilla digitaalista ja vihreää siirtymää varten ja tuetaan nuorten työllisyyttä. Vastaaminen kaikkiin maakohtaisissa suosituksissa yksilöityihin haasteisiin tai merkittävään osaan niistä (11)On odotettavissa, että elpymis- ja palautumissuunnitelma auttaa asetuksen (EU) 2021/241 19 artiklan 3 kohdan b alakohdan ja liitteessä V olevan 2.2 jakson mukaisesti vastaamaan tuloksellisesti (luokitus A) kaikkiin tai merkittävään osaan asianomaiselle jäsenvaltiolle osoitetuissa asiaankuuluvissa maakohtaisissa suosituksissa, mukaan lukien julkista taloutta koskevat näkökohdat, tai muissa komission talouspolitiikan eurooppalaisen ohjausjakson yhteydessä virallisesti antamissa asiaankuuluvissa asiakirjoissa yksilöidyistä haasteista. (12)Suunnitelmaan sisältyy laaja joukko toisiaan vahvistavia uudistuksia ja investointeja, jotka auttavat vastaamaan tuloksellisesti kaikkiin tai merkittävään osaan neuvoston Slovenialle talouspolitiikan eurooppalaisen ohjausjakson yhteydessä vuosina 2019 ja 2020 antamissa maakohtaisissa suosituksissa esitetyistä taloudellisista ja sosiaalisista haasteista erityisesti seuraavilla osa-alueilla: pitkäaikaishoito, terveydenhuolto, eläkkeet ja työmarkkinat, koulutus ja osaaminen, tutkimus- ja kehittämistoiminta, innovointi, vihreä siirtymä ja digitaalinen muutos, liiketoimintaympäristö ja julkiset hankinnat. (13)Suunnitelma sisältää pitkäaikaishoidon, terveydenhuollon ja eläkejärjestelmien keskeiset rakenneuudistukset pitkäaikaisten suositusten mukaisesti. Kun uudistukset on toteutettu, niiden odotetaan i) parantavan merkittävästi Slovenian sosiaaliturvajärjestelmän kestokykyä; ii) parantavan pitkäaikaishoidon ja terveydenhuollon laatua ja saatavuutta sekä eläkkeiden riittävyyttä; ja iii) edistävän julkisen talouden pitkän aikavälin kestävyyttä merkittävien demografisten haasteiden edessä. Suunnitellusta pitkäaikaishoitoa koskevasta laista, joka on ensimmäinen kattava säädös tällä alalla Sloveniassa, on keskusteltu yli vuosikymmenen ajan. Uudistuksella perustetaan uusi sosiaaliturvaa koskeva pilari, jossa keskitytään pitkäaikaishoitoa tarvitsevien erityistarpeisiin ja varmistetaan hoidon yhdenvertainen saanti sosioekonomisesta asemasta riippumatta. Erityislailla pyritään varmistamaan monipuolisemmat rahoituslähteet, erityisesti ottamalla käyttöön pakollinen pitkäaikaishoitovakuutus. Terveydenhuollon osalta uudistuksella on tarkoitus varmistaa, että pakollinen sairausvakuutusjärjestelmä tarjoaa laajat oikeudet, varmistaa terveydenhuoltojärjestelmän taloudellinen kestävyys ja parantaa sen hallintoa ja suorituskykyä muun muassa perustamalla riippumaton elin, joka seuraa laatu- ja turvallisuusnäkökohtia. Työmarkkinoiden osalta uudistuksilla lisätään työvoimaosuutta ja helpotetaan erityisesti koulutuksen ja aktiivisen työmarkkinapolitiikan avulla työvoiman uudelleensuuntaamista, joka on keskeistä talouden muuttuessa. Eläkeuudistuksella puututaan järjestelmän taloudelliseen kestävyyteen ja varmistetaan sukupolvien välinen oikeudenmukaisuus ja eläkkeiden riittävyys. (14)Suunnitelman odotetaan lieventävän kriisin sosiaalisia ja työllisyysvaikutuksia muun muassa uudistamalla työajan lyhentämisjärjestelyjä, edistämällä joustavampia työjärjestelyjä ja lisäämällä kohtuuhintaisten asuntojen tarjontaa. Lisäksi suunnitelmaan sisältyvillä työmarkkina- ja koulutustoimenpiteillä olisi parannettava matalan osaamistason työntekijöiden ja ikääntyneiden työntekijöiden työllistettävyyttä, parannettava koulutuksen tarkoituksenmukaisuutta työmarkkinoiden kannalta ja edistettävä elinikäistä oppimista ja aktivointitoimenpiteitä muun muassa parantamalla digitaalista lukutaitoa. (15)Suunnitelmaan sisältyy myös rakenneuudistuksia, joilla pyritään vahvistamaan kansallisia institutionaalisia puitteita. Siihen sisältyy uudistuksia, joilla parannetaan kilpailua ja ammattimaisuutta julkisissa hankinnoissa. Lisäksi siihen sisältyy uudistuksia, joilla parannetaan rahoituksen saantia ja liiketoimintaympäristöä erityisesti vahvistamalla pääomamarkkinoita, keventämällä hallinnollista rasitusta ja parantamalla digitaalisia julkisia palveluja. (16)Suunnitelman odotetaan aikaistavan toteutusvalmiita julkisia investointihankkeita ja edistävän yksityisiä investointeja talouden elpymisen vaalimiseksi Siinä keskitytään vihreään siirtymään ja digitaaliseen muutokseen (erityisesti uusiutuvat energialähteet, julkisten rakennusten energiatehokkuus, tulvantorjunta, rautatieliikenne, laajakaistayhteydet ja digitaaliset taidot) sekä tutkimukseen, kehittämiseen ja innovointiin. Suunnitelmalla edistetään myös yritysten digitaalisia valmiuksia, sähköistä kaupankäyntiä ja sähköisiä terveydenhuoltopalveluja. (17)Pandemian johdosta toteutettavia välittömiä finanssipoliittisia toimia koskevien suositusten voidaan katsoa jäävän Slovenian elpymis- ja palautumissuunnitelman ulkopuolelle huolimatta siitä, että Slovenia on yleisesti ottaen vastannut asianmukaisesti ja riittävästi välittömään tarpeeseen tukea taloutta finanssipoliittisin keinoin vuosina 2020 ja 2021 yleisen poikkeuslausekkeen säännösten mukaisesti. Suosituksella saavuttaa julkisen talouden keskipitkän aikavälin tavoite vuonna 2020 ei myöskään ole enää merkitystä, koska kyseinen budjettikausi on päättynyt ja vakaus- ja kasvusopimuksen yleinen poikkeuslauseke aktivoitiin maaliskuussa 2020 pandemiakriisin yhteydessä. Kasvupotentiaalia, työpaikkojen luomista sekä taloudellista, sosiaalista ja institutionaalista palautumiskykyä tukeva vaikutus (18)On odotettavissa, että elpymis- ja palautumissuunnitelmalla on asetuksen (EU) 2021/241 19 artiklan 3 kohdan c alakohdan ja liitteessä V olevan 2.3 jakson mukaisesti suuria vaikutuksia (luokitus A) jäsenvaltion kasvupotentiaalin, työpaikkojen syntymisen sekä taloudellisen, sosiaalisen ja institutionaalisen palautumiskyvyn lujittumiseen ja Euroopan sosiaalisten oikeuksien pilarin täytäntöönpanoon muun muassa siten, että se edistää lapsia ja nuoria koskevia toimintapolitiikkoja sekä lieventää covid-19-kriisin taloudellisia ja sosiaalisia vaikutuksia, jotta voidaan lisätä taloudellista, sosiaalista ja alueellista yhteenkuuluvuutta ja lähentymistä unionissa. (19)Komission yksiköiden tekemät simulaatiot osoittavat, että suunnitelmalla on mahdollista kasvattaa Slovenian BKT:tä 1,1–1,7 prosenttia vuoteen 2026 mennessä. BKT voisi olla 20 vuoden kuluttua 0,5 prosenttia suurempi. Suunnitelman tarjoaman taloudellisen piristysruiskeen odotetaan myös tukevan julkista taloutta. (20)Slovenian elpymis- ja palautumissuunnitelman odotetaan parantavan maan makrotaloudellista suorituskykyä erityisesti lisäämällä talouden tuottavuutta ja pitkän aikavälin kasvua sekä luomalla innovatiivisia talous- ja liiketoimintainfrastruktuurien ekosysteemejä. Lisäksi siihen sisältyy toimenpiteitä, joilla parannetaan uusien ja innovatiivisten yritysten mahdollisuuksia saada pääomaa, tuetaan investointeja tutkimukseen ja innovointiin ja parannetaan tutkimuslaitosten ja yritysten välistä sekä tutkijoiden keskinäistä koordinointia. Luomalla vaihtoehtoisten sijoitusrahastojen markkinat Slovenia pyrkii kanavoimaan enemmän resursseja startup-yritysten sekä pienten ja keskisuurten yritysten tutkimus- ja innovointityöhön. Lisätoimenpiteiden odotetaan lisäävän koko talouden tuottavuutta tarjoamalla tehokkaamman digitaalisen ja fyysisen infrastruktuurin ja investoimalla inhimilliseen pääomaan muun muassa tietyillä aloilla (esim. kiertotalous, kestävät elintarvikejärjestelmät, matkailu ja kulttuuri). (21)Slovenian elpymis- ja palautumissuunnitelmassa vastataan työllisyyteen liittyviin ja sosiaalisiin haasteisiin, jotka liittyvät keskeisesti Euroopan sosiaalisten oikeuksien pilarin täytäntöönpanoon. Järjestelmällä, jolla tuetaan nuoria heidän siirtyessään työmarkkinoille, olisi edistettävä yhtäläisiä mahdollisuuksia ja työmarkkinoille pääsyä. Työympäristöjen mukauttamisella vammaisten henkilöiden tarpeisiin olisi edistettävä osallisuutta. Pitkäaikaishoidon ja terveydenhuollon uudistuksen eri osatekijöiden voidaan odottaa parantavan niiden saatavuutta ja kestokykyä. Kohtuuhintaiseen asumiseen tähtäävien investointien ja uudistusten odotetaan edistävän myös sosiaalista osallisuutta ja köyhyyden vähentämistä. Suunnitelmaan sisältyy investointeja osaamiseen ja inhimilliseen pääomaan. Niillä edistetään elinikäistä oppimista ja varustetaan opiskelijat tulevaisuudessa tarvittavilla taidoilla, kuten vihreän siirtymän ja digitaalisen muutoksen edellyttämillä taidoilla. ”Ei merkittävää haittaa” -periaate (22)On odotettavissa, että elpymis- ja palautumissuunnitelmassa asetuksen (EU) 2021/241 19 artiklan 3 kohdan d alakohdan ja liitteessä V olevan 2.4 jakson mukaisesti varmistetaan, että siihen sisältyvien uudistusten ja investointihankkeiden täytäntöönpanotoimenpiteistä ei aiheudu Euroopan parlamentin ja neuvoston asetuksen (EU) 2020/852 17 artiklassa tarkoitettua merkittävää haittaa ympäristötavoitteille (”ei merkittävää haittaa” -periaate). (23)Slovenia on toimittanut ”ei merkittävää haittaa” -periaatteesta annettujen Euroopan komission teknisten ohjeiden (2021/C58/01) mukaisesti yksityiskohtaisen arvion jokaisesta sen elpymis- ja palautumissuunnitelmaan sisältyvästä toimenpiteestä. Slovenian elpymis- ja palautumissuunnitelman odotetaan takaavan, ettei ympäristötavoitteille aiheudu merkittävää haittaa, koska siihen on valittu toimenpiteitä, joilla joko edistetään merkittävästi jotakin ympäristötavoitetta tai joilla ei ole lainkaan tai ei ainakaan merkittävää ennakoitavissa olevaa vaikutusta ympäristötavoitteisiin. Muilla toimenpiteillä, myös laajoilla tukijärjestelmillä, pyritään varmistamaan periaatteen noudattaminen kaikissa täytäntöönpanon vaiheissa, tarvittaessa myös tarjouskilpailumenettelyn aikana ja kaikissa tapauksissa lopullisissa tuotoksissa. Niiden toimenpiteiden osalta, jotka edellyttävät komission ohjeiden mukaista yksityiskohtaista haitta-arviointia, kuten uusiutuvan energian tuotanto ja kaukolämpö, vesihuolto, kestävä liikkuvuus, digitalisaatio, matkailuinvestoinnit ja uudisrakentaminen, Slovenia on sitoutunut suunnitelmassaan ja välitavoitteissaan ja tavoitteissaan siihen, että toimenpiteet eivät aiheuta kuudelle ympäristötavoitteelle merkittävää haittaa. Niinpä ”ei merkittävää haittaa” -kriteerit on sisällytetty hankkeiden valintaprosessin välitavoitteisiin ja tarvittaessa asianomaisissa välitavoitteissa viitataan poissulkemisluetteloon. Vihreän siirtymän edistäminen luonnon monimuotoisuus mukaan lukien (24)Elpymis- ja palautumissuunnitelma sisältää asetuksen (EU) 2021/241 19 artiklan 3 kohdan e alakohdan ja liitteessä V olevan 2.5 jakson mukaisesti toimenpiteitä, jotka suuressa määrin edistävät vihreää siirtymää, luonnon monimuotoisuus mukaan luettuna, tai siitä johtuviin haasteisiin vastaamista. Ilmastotavoitteita tukevat toimenpiteet ovat määrältään 42,4 prosenttia suunnitelman kokonaismäärärahoista asetuksen (EU) 2021/241 liitteessä VI esitetyn menetelmän mukaisesti laskettuna. Kuten asetuksen (EU) 2021/241 17 artiklassa edellytetään, elpymis- ja palautumissuunnitelma on johdonmukainen niiden tietojen kanssa, jotka on sisällytetty vuoteen 2030 tähtäävään kansalliseen energia- ja ilmastosuunnitelmaan.

(25)Unionin vuosien 2030–2050 ilmasto- ja energiatavoitteiden ja vuoteen 2050 asetetun unionin ilmastoneutraaliustavoitteen edistämisen suhteen suunnitelmassa tartutaan joihinkin keskeisiin politiikan haasteisiin, jotka on yksilöity komission suosituksissa Slovenian yhdennetystä kansallisesta energia- ja ilmastosuunnitelmasta. Suunnitelma sisältää keskeisiä uudistuksia ja investointeja uusiutuvan energian edistämiseksi poistamalla sääntelyesteitä, kehittämällä uutta uusiutuvan energian kapasiteettia ja parantamalla sähkönjakeluverkkoa ottaen samalla huomioon luonnonsuojelutarpeet. Suunnitelmaan kuuluu myös investointeja energiatehokkuuteen. Niiden painopiste on julkisissa rakennuksissa, ja niillä edistetään investointeja energiatehokkuuteen teollisuudessa. Suunnitelmassa edistetään edelleen julkisen liikenteen sekä rautateiden henkilö- ja tavaraliikenteen käyttöä, vaihtoehtoisten polttoaineiden käyttöä liikenteessä sekä rautatie- ja maantieliikenteen digitalisaatiota. Suunnitelman tavoitteena on parantaa kykyä sietää ilmastonmuutosta keskittyen erityisesti tulvariskeihin. Näiden toimenpiteiden yhteisvaikutuksen odotetaan vähentävän merkittävästi kasvihuonekaasupäästöjä, edistävän uusia vihreitä työpaikkoja ja pienentävän energialaskuja. Näin voidaan parantaa väestön elinympäristöä ja talouden toimijoiden toimintaolosuhteita. (26)Suunnitelmalla edistetään myös unionin ympäristöpolitiikan muita tavoitteita. Suunnitelman odotetaan lisäävän vesihuoltojärjestelmän tehokkuutta ja nopeuttavan siirtymistä kiertotalouteen erityisesti koska siihen on sisällytetty kiertotaloutta edistävien julkisten hankintojen periaatteet ja sillä otetaan käyttöön vihreä taloussuunnittelu. Suunnitelmaan ei sisälly toimenpiteitä, joiden tavoitteena on luonnon monimuotoisuus. Jotkin ilmastonmuutoksen hillitsemiseen ja muutokseen sopeutumiseen tähtäävistä toimenpiteistä ovat kuitenkin hyödyllisiä myös luonnon monimuotoisuuden säilyttämisen kannalta, koska ilmastonmuutos on yksi suurimmista luonnon monimuotoisuuden uhista. Suunnitelman odotetaan tukevan luonnon monimuotoisuuden säilyttämistä epäsuorasti metsien suojelua ja kehittämistä koskevalla keskeisellä uudistuksella edistämällä luontopohjaisia ratkaisuja ilmastonmuutokseen sopeutumiseen tähtäävissä toimissa ja asettamalla etusijalle jätevesijärjestelmien päivitykset, joilla on suotuisa vaikutus Natura 2000 -alueisiin. Slovenia on tehnyt järjestelmällisen ”ei merkittävää haittaa” -periaatteen noudattamista koskevan arvioinnin, joka osoittaa, että mikään ehdotetuista toimenpiteistä ei aiheuta haittaa luonnon monimuotoisuudelle. Digitaalisen muutoksen edistäminen (27)Elpymis- ja palautumissuunnitelma sisältää asetuksen (EU) 2021/241 19 artiklan 3 kohdan f alakohdan ja liitteessä V olevan 2.6 jakson mukaisesti toimenpiteitä, joilla suuressa määrin (luokitus A) edistetään digitaalista muutosta tai siitä johtuviin haasteisiin vastaamista. Digitaalisia tavoitteita tukevat toimenpiteet ovat määrältään 21,4 prosenttia suunnitelman kokonaismäärärahoista asetuksen (EU) 2021/241 liitteessä VI esitetyn menetelmän mukaisesti laskettuna. (28)Suunnitelmassa keskitytään voimakkaasti julkishallinnon digitalisointiin, ja siinä ehdotetaan kattavaa uudistus- ja investointipakettia, jolla nopeutetaan maan digitaalista muutosta ja tarjotaan käyttäjäkeskeisiä, yhteentoimivia ja turvallisia palveluja. Suunnitelmaan sisältyy laajakaistasuunnitelman hyväksyminen tavoitteena varmistaa kattavuus koko Sloveniassa vuoteen 2025 mennessä, parantaa valmiuksia reagoida kyberhäiriötilanteisiin, ottaa käyttöön kansallinen digitaalinen identiteetti ja yksinkertaistaa käyttäjien rekisteröintiä käytettäessä sähköisiä julkispalveluja. Suunnitelmalla tuetaan digitaalisen infrastruktuurin sekä kehittyneiden ja käyttäjäystävällisten digitaalisten ratkaisujen ja palvelujen kehittämistä julkishallinnon eri aloilla, kuten sisäinen turvallisuus, koulutus, tiede ja urheilu, aluesuunnittelu ja ympäristö, maatalous, elintarvikkeet ja metsätalous, kulttuuri, oikeus ja sähköiset terveydenhuoltopalvelut. Yksityisen sektorin osalta suunnitelmaan sisältyy yritysten digitalisaatiota koskeva strategia, yritysten yhdenmukaisen digitaalisen identiteetin käyttöönotto ja innovatiivisia hankintoja koskevien suuntaviivojen hyväksyminen, jotta voidaan parantaa pk-yritysten huipputeknologian innovointipotentiaalia. Näitä toimenpiteitä tuetaan investoinneilla, joilla pyritään muuttamaan liiketoimintaprosesseja ja kuromaan umpeen perinteisempien yritysten digitaalinen kuilu. (29)Suunnitelman lähestymistapa on kokonaisvaltainen, sillä ehdotettuja digitalisaatiota koskevia uudistuksia ja investointeja tuetaan kahdella keskeisellä rakenteellisella tekijällä: parantamalla kotitalouksien ja koulujen käytettävissä olevia yhteyksiä sekä työntekijöiden, virkamiesten, opettajien ja opiskelijoiden digitaalisia taitoja. Mittavasta koulutuksesta ja osaamiskeskuksesta odotetaan tukea julkisen sektorin digitaalisten taitojen parantamiselle. Tietotekniset ja digitaaliset perustaidot olisi sisällytettävä koulujen opetussuunnitelmiin, ja koulutuslaitoksiin tehtävillä investoinneilla olisi mukautettava oppimisprosessia digitaalista siirtymää varten. Näiden toimenpiteiden odotetaan lisäävän Slovenian kilpailukykyä, vähentävän hallinnollista rasitusta ja helpottavan markkinoille pääsyä, yksinkertaistavan menettelyjä ja vuorovaikutusta julkisten palvelujen kanssa, tarjoavan yhteyksiä useammille kotitalouksille ja oppilaitoksille ja tukevan Slovenian digitaalialan potentiaalin maksimointia. Pysyvät vaikutukset (30)On odotettavissa, että elpymis- ja palautumissuunnitelma tuottaa suuressa määrin (luokitus A) asetuksen (EU) 2021/241 19 artiklan 3 kohdan g alakohdan ja liitteessä V olevan 2.7 jakson mukaisesti Sloveniassa pysyviä vaikutuksia. (31)Terveydenhuolto-, pitkäaikaishoito- ja eläkejärjestelmien suunniteltujen uudistusten odotetaan parantavan Slovenian sosiaaliturvajärjestelmää pysyvästi kansalaisille tarjottavien palvelujen yleisen saatavuuden, tehokkuuden, riittävyyden ja taloudellisen kestävyyden osalta. Näillä uudistuksilla odotetaan olevan pysyvä vaikutus pyrittäessä vastaamaan nopeasti ikääntyvän yhteiskunnan keskeisiin sosioekonomisiin haasteisiin. Pitkäaikaishoidon uudistuksella on tarkoitus luoda uusi kokonaisvaltainen järjestelmä, jossa yhdistyvät sekä terveydenhuolto- että sosiaalipalvelut. Terveydenhuollon uudistuksen on tarkoitus edistää terveydenhuollon saatavuutta sekä järjestelmän laatua ja taloudellista kestävyyttä. Tähän liittyvien investointien pitäisi parantaa pitkäaikaishoidon ja terveydenhuoltopalvelujen kapasiteettia ja laatua Sloveniassa, mukaan lukien terveydenhuoltojärjestelmän saavutettavuus ja reagointikyky. Eläkejärjestelmän ja työmarkkinoiden sääntelyn uudistuksilla sekä tehokkaammalla aktiivisella työmarkkinapolitiikalla ja kohdennetuilla investoinneilla koulutukseen pitäisi edistää työurien pidentämistä ja varmistaa eläkejärjestelmän keskipitkän ja pitkän aikavälin kestävyys ja riittävyys ja siten lisätä pitkän aikavälin kasvua. (32)Elpymis- ja palautumissuunnitelmassa suunniteltujen uudistusten täytäntöönpanon odotetaan johtavan merkittäviin rakenteellisiin muutoksiin julkishallinnossa ja parantavan sen tuloksellisuutta ja tehokkuutta. Slovenian julkishallinnon henkilöstöhallinnon nykyaikaistamiseksi on tarkoitus hyväksyä julkishallinnon johtamisstrategia, perustaa osaamiskeskus ja uudistaa virkamiehiä koskevaa lainsäädäntöä. Lisäksi suunnitelman tavoitteena on parantaa virkamiesten osaamista, myös digitaalitaitoja, kun taas julkisen sektorin uuden palkkajärjestelmän käyttöönoton odotetaan parantavan kannustimia ja tuloksia. Lisätoimenpiteitä, joilla pyritään yksinkertaistamaan voimassa olevaa lainsäädäntöä, on määrä hyväksyä osana byrokratian vähentämiseen tähtääviä lainsäädäntöpaketteja. Uudistuspyrkimyksissä olisi myös keskityttävä kansallisen ja kunnallisen aluesuunnittelun tehokkaampaan hallinnointiin ja Slovenian julkisten hankintojen järjestelmän nykyaikaistamiseen näitä asioita koskevien EU:n vaatimusten mukaisesti. Lisäksi kansalaisille ja yrityksille suunnattujen sähköisten julkispalvelujen tarjontaa olisi parannettava ja sen hallinnointia vahvistettava perustamalla tietotekniikan kehittämisneuvosto, jonka olisi huolehdittava tietotekniikan kehittämistoimien johdonmukaisuudesta ja kustannustehokkuudesta julkishallinnossa. On tärkeää huomata, että suunnitelmalla pyritään myös parantamaan kyberturvallisuuden tasoa ja parantamaan maan digitaalisen infrastruktuurin häiriönsietokykyä. (33)Investointien alalla tuottavuuden lisäämiseen ja yritysten, myös matkailualan yritysten, investointien lisäämiseen tähtäävien toimenpiteiden odotetaan johtavan pysyvään rakenteelliseen muutokseen. Lisäinvestointien pitäisi vauhdittaa julkisen sektorin ja yritysten digitalisaatiota. Suunnitelman suurimmilla investoinneilla olisi edistettävä ilmastonmuutokseen sopeutumista keskittyen pelastuspalveluun ja tulvien ehkäisyyn, ja monien muiden investointien avulla olisi hillittävä suoraan ilmastonmuutosta. Investointien kestävään liikenteeseen odotetaan vähentävän merkittävästi kasvihuonekaasupäästöjä ja liikenteestä aiheutuvaa ilman pilaantumista, mikä parantaa väestön elinympäristöä ja talouden toimijoiden toimintaolosuhteita. Suunnitelmassa on myös toimenpiteitä talouden energiatehokkuuden tukemiseksi. Metsien suojelua lisäävillä toimenpiteillä on tarkoitus tukea maaseutualueiden talouden häiriönsietokykyä. Terveydenhuollon keskeisillä investoinneilla olisi edistettävä sähköisiä terveydenhuoltopalveluja ja parannettava infektio- ja tartuntatautien hoitoinfrastruktuuria ja hoitoa ja siten edistettävä terveydenhuoltojärjestelmän valmiutta ja kestokykyä. (34)Suunnitelman pysyviä vaikutuksia voidaan lisätä myös suunnitelman ja muiden, koheesiopolitiikan varoin rahoitettavien ohjelmien yhteisvaikutuksella, erityisesti vastaamalla merkittävällä tavalla syvään juurtuneisiin alueellisiin haasteisiin ja edistämällä tasapainoista kehitystä. Seuranta ja täytäntöönpano (35)Elpymis- ja palautumissuunnitelmassa ehdotetut järjestelyt ovat asianmukaisia (luokitus A) takaamaan asetuksen (EU) 2021/241 19 artiklan 3 kohdan h alakohdan ja liitteessä V olevan 2.8 jakson mukaisesti elpymis- ja palautumissuunnitelman, mukaan lukien suunnitellun aikataulun, välitavoitteiden ja tavoitteiden ja niihin liittyvien indikaattoreiden, tuloksellisen seurannan ja toteuttamisen. (36)Täytäntöönpanon välitavoitteet, tavoitteet ja indikaattorit ovat riittävän laadukkaita elpymis- ja palautumissuunnitelman tuloksellisen seurannan varmistamiseksi. Lainapyynnössä esitetään lisää välitavoitteita ja tavoitteita, joilla mitataan tuettujen lisäuudistusten ja -investointien edistymistä. Välitavoitteet ja tavoitteet ovat riittävän yksityiskohtaisia ja selkeitä, ja niissä keskitytään tuotosindikaattoreihin ja uudistus- tai investointiprosessin keskeisiin vaiheisiin. Niissä on sopiva tasapaino realismin ja kunnianhimoisten tavoitteiden välillä ottaen huomioon elpymis- ja palautumistukivälineen aikataulun. Välitavoitteet ja tavoitteet on jaksotettu riittävän säännöllisesti, jotta edistymistä voidaan seurata, ja jaksotus on oikeassa suhteessa kulloisenkin uudistuksen tai investoinnin merkitykseen. Välitavoitteita ja tavoitteita koskevien tietojen keräämiseen, tallentamiseen ja raportointiin liittyvät järjestelyt ja mekanismit on kuvattu ja ne vaikuttavat riittäviltä. Koordinointiviranomaisella olisi oltava yleisvastuu koko suunnitelman seurannasta ja täytäntöönpanosta, ja sen olisi vastattava johdon vahvistuslausuman laatimisesta ja allekirjoittamisesta. (37)Jäsenvaltioiden olisi varmistettava, että tukivälineestä annettavasta rahoitustuesta tiedotetaan ja se tuodaan esille asetuksen (EU) 2021/241 34 artiklan mukaisesti. Jäsenvaltiot voivat pyytää teknisen tuen välineestä teknistä tukea avuksi suunnitelman täytäntöönpanossa. Kustannuslaskenta (38)Elpymis- ja palautumissuunnitelman arvioitujen kokonaiskustannusten määrän perustelut ovat jossakin määrin (luokitus B) asetuksen (EU) 2021/241 19 artiklan 3 kohdan i alakohdan ja liitteessä V olevan 2.9 jakson mukaisesti kohtuulliset ja uskottavat ja kustannustehokkuusperiaatteen mukaiset sekä oikeassa suhteessa odotettuihin kansallisiin taloudellisiin ja sosiaalisiin vaikutuksiin. (39)Slovenia on toimittanut erilliset kustannusarviot kaikista elpymis- ja palautumissuunnitelmaan sisältyvistä investoinneista ja uudistuksista ja niiden kustannuksista. Suunnitelma sisältää asianmukaiset kuvaukset kustannusten laskennassa käytetyistä menetelmistä ja tarvittavat perustelut. Laskelmat perustuvat yleisesti kohtuullisiin yksikkökustannuksiin tai viimeaikaisista hankkeista saatuihin kokemuksiin, vaikka joissakin tapauksissa taustaoletukset voitaisiin perustella paremmin. Laskelmien tueksi esitetään yleensä näyttöä vertailukelpoisista kustannuksista tarvittavine mukautuksineen, mikä mahdollistaa uskottavuuden arvioinnin useimpien toimenpiteiden osalta. Joissakin tapauksissa kustannusarviot ovat uskottavia, mutta ne ovat muita vertailukelpoisia kustannuksia suurempia. Muutamien toimenpiteiden osalta toimitettujen asiakirjojen ja kustannusarvioiden välinen yhteys ei ole riittävän selvä. Käyttöön otettava luotettava valvonta- ja tarkastusjärjestelmä ja julkisten hankintojen kehys takaavat edelleen kustannustehokkuuden suunnitelman tasolla. Elpymis- ja palautumissuunnitelman arvioidut kokonaiskustannukset ovat kustannustehokkuusperiaatteen mukaisia ja oikeassa suhteessa odotettuihin kansallisiin taloudellisiin ja sosiaalisiin vaikutuksiin. Taloudellisten etujen suojaaminen

(40)Elpymis- ja palautumissuunnitelmassa ehdotetut järjestelyt ja tähän päätökseen sisältyvät lisätoimenpiteet ovat asetuksen (EU) 2021/241 19 artiklan 3 kohdan j alakohdan ja liitteessä V olevan 2.10 jakson mukaisesti asianmukaisia (luokitus A) ehkäisemään, havaitsemaan ja korjaamaan asetuksen nojalla myönnettyjen varojen käyttöön liittyviä lahjontaa, petoksia ja eturistiriitoja, ja on odotettavissa, että järjestelyjen avulla voidaan tuloksellisesti välttää päällekkäisen rahoituksen myöntäminen asetuksen nojalla ja muista unionin ohjelmista. Tämä ei vaikuta sellaisten muiden välineiden ja työkalujen soveltamiseen, joilla edistetään ja valvotaan EU:n lainsäädännön noudattamista, mukaan lukien korruption, petosten ja eturistiriitojen ehkäisemiseksi, havaitsemiseksi ja korjaamiseksi sekä unionin varojen suojaamiseksi Euroopan parlamentin ja neuvoston asetuksen (EU, Euratom) 2020/2092 mukaisesti. (41)Suunnitelmassa yksilöidään selkeästi sen täytäntöönpanosta vastaavat toimijat sekä niiden tehtävät ja vastuualueet sisäisen valvonnan tehtävien suorittamisessa. Asiaankuuluvat toiminnot on erotettu asianmukaisesti toisistaan. Valvontajärjestelmä ja muut asiaankuuluvat järjestelyt, kuten lopullisia rahoituksen saajia koskevien tietojen kerääminen ja jakelu, ovat riittävät, jotta niillä voidaan ehkäistä ja havaita lahjontaa, petoksia ja eturistiriitoja ja puuttua niihin sekä välttää päällekkäinen rahoitus elpymis- ja palautumistukivälineestä ja muista unionin ohjelmista. Valvonnasta vastaavilla toimijoilla olisi oltava tarvittava lakisääteinen toimeksianto ja hallinnolliset valmiudet huolehtia suunnitelluista rooleistaan ja tehtävistään. Tällaiset sitoumukset ovat osa valvonta- ja tarkastusjärjestelmiä koskevaa välitavoitetta. (42)Koordinointielimen perustaminen, kansallisen asetuksen ja koordinointielimen suuntaviivojen hyväksyminen menettelyjen vahvistamiseksi tarkastusten suorittamista varten sovellettavan unionin ja kansallisen lainsäädännön mukaisesti sekä kansallisen tietojärjestelmän päivittäminen on asetettu välitavoitteeksi, joka on saavutettava ennen rahoituksen ensimmäistä maksuerää. Suunnitelman johdonmukaisuus (43)Suunnitelmaan sisältyy suuressa määrin (luokitus A) asetuksen (EU) 2021/241 19 artiklan 3 kohdan k alakohdan ja liitteessä V olevan 2.11 jakson mukaisesti toimenpiteitä, joilla toteutetaan uudistuksia ja julkisia investointihankkeita johdonmukaisina toimina. (44)Suunnitelma muodostuu neljästä johdonmukaisesta klusterista, joiden odotetaan edistävän asetuksen (EU) 2021/241 tavoitteiden saavuttamista. Laajassa toimenpidevalikoimassa on sopiva tasapaino toisiaan vahvistavien uudistusten ja investointien välillä. Erityisesti uudistusten voimaantulo suunnitelman aikaisessa vaiheessa takaa suotuisan ympäristön investointien toteuttamiselle, mikä puolestaan edistää uudistuksen tavoitteiden saavuttamista. Suunnitelma sisältää tärkeitä uudistuksia, joilla kurotaan umpeen sukupolvien välistä kuilua, varmistetaan terveydenhuollon saatavuus, laatu ja kestävyys sekä edistetään vihreää siirtymää ja digitaalista muutosta. Näitä uudistuksia täydennetään kohdennetuilla investoinneilla, jotka edistävät uudistustavoitteiden saavuttamista. Kukin klusteri muodostuu komponenteista, jotka sisältävät sekä uudistuksia että investointeja käsittäviä johdonmukaisia kokonaisuuksia. Komponenttien tavoitteet täydentävät toisiaan ja toimenpiteet tukevat toisiaan. Suunnitelman yleistasolla kaikilla klustereilla on toisiaan täydentäviä tavoitteita ja niiden toimet ovat johdonmukaisia. Tasa-arvo (45)Suunnitelma sisältää toimenpiteitä, joilla pyritään varmistamaan sukupuolten tasa-arvo ja yhtäläiset mahdollisuudet kaikille tai edistämään niitä. Tällaisia ovat muun muassa investoinnit kohtuuhintaiseen asumiseen ja työmarkkinatoimenpiteet vammaisten osallistamiseksi. Tasa-arvonäkökohdat on valtavirtaistettu kaikkiin komponentteihin, esimerkkinä esteettömyyden varmistaminen kunnostetuissa julkisissa rakennuksissa. Slovenia sitoutuu suunnitelmassa varmistamaan, että sukupuolten tasa-arvon ja kaikkien tasa-arvon kunnioittaminen turvataan suunniteltujen uudistusten ja investointien valmistelun ja täytäntöönpanon kaikissa vaiheissa. Turvallisuutta koskeva itsearviointi (46)Suunnitelmaan sisältyy asetuksen (EU) 2021/241 18 artiklan 4 kohdan g alakohdan mukaisesti turvallisuutta koskeva itsearviointi. Kun on kyse investoinneista digitaaliyhteyksiin, joissa digitaaliset ratkaisut perustuvat uuden sukupolven 5G-verkkojen käyttöön, 5G-investointeihin sovelletaan lainsäädäntöä, jolla pannaan täytäntöön 29 päivänä tammikuuta 2020 annettu Euroopan komission tiedonanto 5G:n turvallinen käyttöönotto EU:ssa — EU:n välineistön täytäntöönpano. Suunnitelmassa on useita komponentteja, joissa selostetaan toimenpiteiden vaikutusta unionin avoimeen strategiseen riippumattomuuteen ja turvallisuuskysymyksiin. Rajatylittävät ja useita maita koskevat hankkeet (47)Slovenian elpymis- ja palautumissuunnitelma sisältää neljä useita maita kattavaa hanketta. Euroopan yhteistä datainfrastruktuuria ja -palveluja, pienitehoisia prosessoreita ja puolijohdesiruja koskevat hankkeet saatetaan toteuttaa suunniteltuina Euroopan yhteistä etua koskevina tärkeinä hankkeina (IPCEI). Ensin mainitun hankkeen (seuraavan sukupolven pilvi-infrastruktuuri ja -palvelut) tavoitteisiin kuuluu energiaa säästävän uuden sukupolven infrastruktuurin ja palvelujen kehittäminen reunalaskennasta pilvipalveluihin. Tämän tuloksena unioni saa maailmanlaajuisia, tulevaisuuteen suuntautuvia, erittäin turvallisia ja ympäristöystävällisiä teollisia tietojenkäsittelyvalmiuksia. Jälkimmäisellä hankkeella taas pyritään vahvistamaan suunnitteluvalmiuksia ja lisäämään puolijohdealan arvoketjujen innovatiivisuutta ja häiriönsietokykyä EU:ssa. Lisäksi useita maita käsittävillä hankkeilla, jotka liittyvät eurooppalaiseen lohkoketjupalvelujen infrastruktuuriin ja eurooppalaiseen kvanttiviestintäinfrastruktuuriin, pyritään integroimaan joukko kansallisia infrastruktuureja ja perustamaan kansallinen kvanttiviestintäinfrastruktuuriverkko, joka on liitetty naapurimaiden kansallisiin verkkoihin. Kuulemismenettely (48)Slovenia kuuli elpymis- ja palautumissuunnitelman valmistelua varten paikallis- ja alueviranomaisia, työmarkkinaosapuolia, kansalaisjärjestöjä ja muita sidosryhmiä. (49)Suunnitelman täytäntöönpanoa varten on tarkoitus kuulla lisää työmarkkinaosapuolia tai sidosryhmiä eläkejärjestelmään, terveydenhuoltojärjestelmään, joustaviin työn muotoihin, julkisen sektorin palkkajärjestelmään ja uusiutuviin energialähteisiin liittyvistä uudistuksista ennen asiaa koskevan lainsäädännön hyväksymistä. Asianomaisten toimijoiden sitoutumisen varmistamiseksi on olennaisen tärkeää, että kaikki asianomaiset paikallisviranomaiset ja sidosryhmät, työmarkkinaosapuolet mukaan lukien, osallistuvat suunnitelmaan sisältyvien investointien ja uudistusten täytäntöönpanoon niiden koko toteutuksen ajan. Myönteinen arvio (50)Koska komissio antaa Slovenian elpymis- ja palautumissuunnitelmasta myönteisen arvion todeten, että suunnitelma täyttää tyydyttävästi asetuksessa (EU) 2021/241 vahvistetut arviointikriteerit, tässä päätöksessä olisi mainitun asetuksen 20 artiklan 2 kohdan mukaisesti vahvistettava suunnitelman täytäntöönpanemiseksi tarvittavat uudistukset ja investointihankkeet, asiaankuuluvat välitavoitteet, tavoitteet ja indikaattorit sekä määrä, jonka unioni asettaa saataville suunnitelman täytäntöönpanoa varten rahoitustukena, jota ei makseta takaisin, ja lainatukena. Rahoitusosuus (51)Slovenian elpymis- ja palautumissuunnitelman arvioidut kokonaiskustannukset ovat 2 482 687 549 euroa. Koska elpymis- ja palautumissuunnitelma täyttää tyydyttävästi asetuksessa (EU) 2021/241 vahvistetut arviointikriteerit ja koska elpymis- ja palautumissuunnitelman arvioidut kokonaiskustannukset ovat suuremmat kuin Slovenian käytettävissä oleva enimmäisrahoitusosuus, Slovenian elpymis- ja palautumissuunnitelmaa varten myönnettävän rahoitusosuuden olisi oltava yhtä suuri kuin Slovenian käytettävissä olevan rahoitusosuuden kokonaismäärä. (52)Laskelmaa Slovenian enimmäisrahoitusosuudesta on määrä päivittää 30 päivään kesäkuuta 2022 mennessä asetuksen (EU) 2021/241 11 artiklan 2 kohdan mukaisesti. Slovenian saataville olisi asetettava tietty määrä nyt, jotta kyseisen asetuksen 23 artiklan 1 kohdassa tarkoitettu oikeudellinen sitoumus voidaan tehdä 31 päivään joulukuuta 2022 mennessä. Enimmäisrahoitusosuuden päivittämisen jälkeen neuvoston olisi komission ehdotuksesta tarvittaessa muutettava tätä päätöstä ilman aiheetonta viivytystä niin, että se sisältää päivitetyn enimmäisrahoitusosuuden.

(53)Slovenia on pyytänyt myös lainatukea lisäuudistusten ja -investointien tukemista varten. Slovenian pyytämä lainan enimmäismäärä on pienempi kuin 6,8 prosenttia suhteessa sen bruttokansantuloon vuonna 2019 käypinä hintoina. Elpymis- ja palautumissuunnitelman arvioidut kokonaiskustannukset ovat suuremmat kuin Slovenian käytettävissä oleva rahoitusosuus ja pyydetty lainatuki yhdessä. (54)Annettava tuki rahoitetaan neuvoston päätöksen (EU, Euratom) 2020/2053 5 artiklaan perustuvalla komission unionin puolesta toteuttamalla lainanotolla. Tuki olisi maksettava erissä heti, kun Slovenia on tyydyttävästi saavuttanut elpymis- ja palautumissuunnitelman täytäntöönpanoon liittyvät yksilöidyt asiaankuuluvat välitavoitteet ja tavoitteet. (55)Slovenia on pyytänyt ennakkomaksua, joka on 13 prosenttia rahoitusosuudesta. Kyseinen määrä olisi asetettava Slovenian saataville asetuksen (EU) 2021/241 23 artiklan 1 kohdassa tarkoitetun rahoitussopimuksen mukaisesti sillä edellytyksellä, että kyseinen rahoitussopimus tulee voimaan. (56)Tämä päätös ei saisi vaikuttaa sellaisten menettelyjen tuloksiin, jotka liittyvät unionin varojen myöntämiseen jonkin muun unionin ohjelman kuin asetuksen (EU) 2021/241 nojalla, eikä sisämarkkinoiden toiminnan vääristymistä koskeviin menettelyihin, joita voidaan toteuttaa erityisesti perussopimuksen 107 ja 108 artiklan nojalla. Päätöksellä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista, ON HYVÄKSYNYT TÄMÄN PÄÄTÖKSEN: 1 artikla

Elpymis- ja palautumissuunnitelmasta tehdyn arvion hyväksyminen Hyväksytään asetuksen (EU) 2021/241 19 artiklan 3 kohdassa säädettyjen kriteerien perusteella arvio Slovenian elpymis- ja palautumissuunnitelmasta. Tämän päätöksen liitteessä esitetään elpymis- ja palautumissuunnitelmaan kuuluvat uudistukset ja investointihankkeet, elpymis- ja palautumissuunnitelman seurantaa ja täytäntöönpanoa koskevat järjestelyt ja aikataulu, asiaankuuluvat välitavoitteet ja tavoitteet sekä lainan maksamiseen liittyvät täydentävät välitavoitteet ja tavoitteet, indikaattorit, jotka liittyvät suunniteltujen välitavoitteiden ja tavoitteiden saavuttamiseen, sekä järjestelyt, joiden mukaisesti komissio saa rajoittamattomasti käyttöönsä merkitykselliset taustatiedot. 2 artikla

Rahoitusosuus 1.Unioni asettaa Slovenian saataville 1 776 927 281 euron suuruisen rahoitusosuuden tukena, jota ei makseta takaisin. Tästä määrästä 1 280 114 102 euroa asetetaan saataville niin, että oikeudelliset sitoumukset voidaan tehdä viimeistään 31 päivänä joulukuuta 2022. Jos asetuksen (EU) 2021/241 11 artiklan 2 kohdassa säädetyssä päivityksessä Slovenialle laskettu määrä on yhtä suuri tai suurempi kuin tämä määrä, sen saataville asetetaan vielä 496 813 179 euroa niin, että oikeudelliset sitoumukset tehdään 1 päivän tammikuuta 2023 ja 31 päivän joulukuuta 2023 välisenä aikana. 2.Komissio asettaa unionin rahoitusosuuden Slovenian saataville erissä tämän päätöksen liitteen mukaisesti. Rahoitusosuudesta 231 000 547 euroa eli 13 prosenttia asetetaan saataville ennakkomaksuna. Komissio voi maksaa ennakkomaksun ja avustuserät yhdellä kertaa tai useammassa erässä. Erien suuruus riippuu rahoituksen saatavuudesta. 3.Ennakkomaksu vapautetaan saataville asetuksen (EU) 2021/241 23 artiklan 1 kohdassa tarkoitetun rahoitussopimuksen mukaisesti sillä edellytyksellä, että kyseinen rahoitussopimus tulee voimaan. Ennakkomaksut kuitataan vähentämällä ne maksueristä suhteellisesti. 4.Rahoitussopimuksen mukaisten erien saataville vapauttamisen ehtona on, että rahoitusta on käytettävissä ja että komissio on tehnyt asetuksen (EU) 2021/241 24 artiklan mukaisesti päätöksen siitä, että Slovenia on tyydyttävästi saavuttanut elpymis- ja palautumissuunnitelman täytäntöönpanoon liittyvät yksilöidyt asiaankuuluvat välitavoitteet ja tavoitteet. Edellyttäen, että 1 kohdassa tarkoitetut oikeudelliset sitoumukset tulevat voimaan, tuen maksamisen edellytyksenä on, että välitavoitteet ja tavoitteet saavutetaan viimeistään 31 päivänä elokuuta 2026. 3 artikla

Lainatuki 1.Unioni asettaa Slovenian saataville enintään 705 370 000 euron lainan. 2.Komissio asettaa lainan Slovenian saataville erissä tämän päätöksen liitteen mukaisesti. Komissio voi maksaa ennakkomaksun ja avustuserät yhdellä kertaa tai useammassa erässä. Erien suuruus riippuu rahoituksen saatavuudesta. 3.Lainasopimuksen mukaisten erien saataville vapauttamisen ehtona on, että rahoitusta on käytettävissä ja että komissio on tehnyt asetuksen (EU) 2021/241 24 artiklan mukaisesti päätöksen siitä, että Slovenia on tyydyttävästi saavuttanut elpymis- ja palautumissuunnitelman täytäntöönpanoon liittyvät lainaa koskevat yksilöidyt täydentävät välitavoitteet ja tavoitteet. Tuen maksamisen edellytyksenä on, että täydentävät välitavoitteet ja tavoitteet saavutetaan viimeistään 31 päivänä elokuuta 2026. 4 artikla

Osoitus Tämä päätös on osoitettu Slovenian tasavallalle. Tehty Brysselissä Neuvoston puolesta